钦定古今图书集成/明伦汇编/官常典/第399卷 > 杨言
## 钦定古今图书集成/明伦汇编/官常典/第399卷 > 杨言

按《明外史》本传：“言，字惟仁，鄞人，正德末进士，授行人嘉靖四年，擢礼科给事中。阅数日，即上言：‘迩者仁寿
宫灾，谕群臣修省。臣以为责在公卿而不在陛下，罪
在谏官而不在圣躬。朝廷设六科，所以举正欺蔽也。
今吏科失职，致陛下贤否混淆，进退失当，大臣蒋冕、
林俊辈去矣，小臣王相、张汉卿辈皆得祸矣，而张璁、
桂萼始由捷径以窃清秩，终怙威势以贼善良。户科
失职，致陛下俭德不闻而张仑辈请索无厌。崔和辈
敢乱旧章。礼科失职，致陛下享祀未格于神而庙社
无帡幪之庇。兵科失职，致陛下纲纪废弛而锦衣多
冒滥之官，山海攘抽分之利。匠役增收而不禁，奏带
逾额而不裁。刑科失职，致陛下用罚不中。元恶如蓝
华辈，得宽籍没之法；诤臣如郭楠辈，反施杻械之刑。
工科失职，致陛下兴作不常。局官陆宣辈，支俸逾于
常制；内监陈林辈，抽解及于芜湖。凡此皆时弊之急
且大，而足以拂天意者。愿陛下勤修庶政，而罢臣等，
以警有位，庶可格天心，弭灾变’。”帝以浮谤责之。奸人
何渊请建世室，言与廷臣争，不听。言复抗章曰：“祖宗
身有天下，大宗也，君也。献皇帝旧为藩王，小宗也，臣
也。以臣并君，乱天下大分；以小宗并大宗，干天下正
统。献帝虽有盛德，非若周文、武刱王业也。欲袭世室
名，舛矣。如以献帝为自出之帝，是前无祖宗；以献帝
为祢而宗之，是后无孝、武二帝。陛下前既罪医士刘
惠之言，今乃纳渊之说。前既俞礼卿、席书之议，今乃
《咈书》之言。臣不知其何谓也。”杨一清召入内阁，言请
留之三边。特旨拜张璁兵部侍郎，言以璁贪佞险躁，
且新进，未更国家事，请罢璁并劾。吏部尚书廖纪引
匪人，同官解一贯等亦谏，皆不纳。有投匿名书御道
者，言请即烧之。报可。六年，锦衣百户王邦奇借哈密
事请诛杨廷和、彭泽等。下部议。未覆，而邦奇复诬大
学士费宏、石珤阴庇廷和，词连廷和子主事惇等，将
兴大狱。言抗疏曰：“先帝晏驾，江彬手握边军四万，图
为不轨。廷和密谋行诛。俄顷事定，迎立圣主，此社稷
之勋也。纵使有罪，犹当十世宥之。今既以奸人言罢
其官，戍其长子矣，乃又听邦奇之诬，而尽逮其乡里
亲戚，诬为蜀党，何意圣明之朝，忽有此事？至宏珤，乃
天子师保之官，百僚之表也。邦奇心怀怨望，文饰奸
言，诟辱大臣，荧惑圣听，而陛下入暧昧之辞，成师保
之狱。岂小人言必可信，大臣行必可疑耶？”书奏，帝震
怒，并收系言亲鞫于午门。群臣悉集，言，备极五毒，折
其一指，卒无挠词。既罢，下五府九卿议，镇远侯顾仕
隆等覆奏，邦奇言皆虚妄。帝责仕隆等徇情，然狱亦
因是解。谪言宿州判官。御史程启充请还言旧任，不
听。稍迁溧阳知县，历南京吏部郎中。坐事谪知彝陵。
累官湖广参议，言为吏多著声绩。溧阳、彝陵皆立祠
祀之。